Komisijos reglamentas (EB) Nr. 1112/97
1997 m. birželio 18 d.
patvirtinantis išskirtines paramos priemones Airijos jautienos rinkai, taikant Sprendimą 97/312/EB
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Reglamentu (EB) Nr. 2222/96 [2], ypač į jo 23 straipsnį,
kadangi Komisija Sprendimu 97/312/EB [3] patvirtino Airijos pasiūlytą planą dėl priemonių, kurias būtina įgyvendinti ryšium su galvijų spongiformine encefalopatija toje valstybėje narėje;
kadangi pagrindinės plano dalys, inter alia, yra privalomas gyvūnų, įtariamų sergant GSE, paskerdimas ir sunaikinimas ir, patvirtinus šią ligą, visų bandos, kurioje pasitaikė GSE atvejų, gyvūnų paskerdimas ir sunaikinimas, taip pat gyvūnų, kuriuos veikė tokie pat rizikos veiksniai kaip ir užsikrėtusius gyvūnus, nustatymas bei paskerdimas;
kadangi šios priemonės rimtai trikdo Airijos rinką; kadangi dėl to būtina imtis išskirtinių šios rinkos paramos priemonių;
kadangi reikia sukurti Bendrijos bendrai finansuojamą schemą, kuri leistų Airijai pirkti minėtus gyvūnus, paskersti ir po to sunaikinti juos;
kadangi reikėtų numatyti, kad būtų atliekami laboratoriniai smegenų tyrimai imant paskerstų gyvūnų mėginius ir kad tam tikras apribotas gyvūnų skaičius būtų naudojamas mokslo ir švietimo tikslams;
kadangi reikėtų numatyti, kad Bendrija sumokėtų Airijai 70 % jos pagal šio reglamento nuostatas sunaikintų gyvūnų pirkimo kainos;
kadangi Airija, norėdama nustatyti gyvūno rinkos vertę, turėtų sukurti sąžiningą ir objektyvų kiekvieno gyvūno įvertinimą garantuojančią sistemą;
kadangi būtina užtikrinti, kad minimi gyvūnai būtų paskerdžiami ir sunaikinami higieniškai; kadangi gamintojams mokama kaina turėtų kompensuoti jiems nuostolius už šių gyvūnų nepardavimą; kadangi dėl to šiuos gyvūnus reikėtų uždrausti pardavinėti; kadangi dėl to reikia nurodyti šių gyvūnų sunaikinimo ir Airijos institucijų atliekamos kontrolės reikalavimus;
kadangi tam, kad pagal šio reglamento nuostatas skerstini gyvūnai nebūtų supainioti su gyvūnais, kuriems šis reglamentas netaikomas, ir kad nekiltų jų tapatybės nustatymo klaidų, tiek skerdyklos aptvare, tiek pačioje skerdykloje juos reikėtų laikyti atskirai;
kadangi reikėtų numatyti, kad Bendrijos ekspertai tikrintų nurodytų reikalavimų laikymąsi;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Airijos kompetentingoms institucijoms leidžiama iš Airijos teritorijoje esančio ūkio pirkti bet kurį gyvūną, neturintį klinikinių GSE požymių ir skerstiną pagal Sprendimu 97/312/EB patvirtintą Airijos planą, skirtą minėtai ligai likviduoti.
2. 1 dalyje minėti gyvūnai paskerdžiami tam tikslui paskirtoje skerdykloje. Galva, vidaus organai ir skerdenos nuolat ženklinamos dažais. Paženklintos dalys vežamos sandariuose konteineriuose į tam tikslui patvirtintą utilizavimo įmonę, kurioje sunaikinamos taip, kad nė viena iš jų nepatektų į rinką. Jokia pirmiau minėtų gyvūnų skerdenų dalis neturi patekti į maisto ar pašarų tiekimo grandines ar būti naudojama kosmetikos produktams arba vaistams gaminti. Šią operaciją prižiūri pirmiau minėtoje skerdykloje esantis Airijos kompetentingų institucijų atstovas.
Taikant būtiną kontrolę, tam tikslui paskirtoje skerdykloje paskersti gyvūnai tuoj pat vežami į utilizavimo įmonę, kur apdorojami ir sunaikinami.
Nepaisant pirmos pastraipos nuostatų, Airijos kompetentingos institucijos gali leisti paskersti gyvūną ūkyje, jei to reikalauja galiojanti gyvūnų gerovės praktika.
Nepaisant pirmos pastraipos nuostatų, šio straipsnio 1 dalyje minėtų gyvūnų odų nereikia ženklinti dažais arba sunaikinti, jei jos apdorotos taip, kad tinka tik odos gaminiams gaminti.
3. Šio straipsnio 2 dalyje minėtos skerdyklos įrengiamos taip, kad būtų garantuota, jog:
a) jose skerdžiant gyvūnus pagal šio reglamento reikalavimus tose pačiose patalpose nebus maistui ar pašarams skirtų skerdžiamų galvijų;
b) kai pagal šio reglamento nuostatas skerdžiami gyvūnai turi būti laikomi aptvaruose, jie bus atskirti nuo maistui ar pašarams skirtų skerdžiamų galvijų;
ir
c) kai produktus, gautus iš pagal šio reglamento reikalavimus paskerstų gyvūnų, būtina sandėliuoti, jie nebus saugomi sandėliavimo patalpoje, kurioje laikoma žmonėms arba gyvūnams skirta mėsa arba kiti produktai.
4. Airijos kompetentingos institucijos:
a) nepaisant šio straipsnio 1 dalies nuostatų, prieš perdirbimą arba sunaikinimą įpareigojamos atlikti paskerstų gyvūnų mėginių laboratorinius tyrimus;
b) prieš perdirbimą arba sunaikinimą įpareigojamos naudoti ribotą gyvūnų skaičių tyrimams ar informacijai gauti;
c) atlieka būtinus 2 ir 3 dalyse nurodytų operacijų administracinius patikrinimus ir veiksmingą priežiūrą vietoje;
ir
d) kontroliuoja minėtas operacijas remiantis dažnais ir netikėtais patikrinimais, ypač siekiant įsitikinti, kad buvo veiksmingai sunaikintos visos skerdenų dalys.
Minėtų patikrinimų ir kontrolės priemonių rezultatai pateikiami Komisijai jos prašymu.
2 straipsnis
1. Kaina, kurią Airijos kompetentingos institucijos gamintojams arba jų tarpininkams moka remdamosi 1 straipsnio 1 dalies nuostatomis, yra lygi objektyviai kiekvieno gyvūno kainai Airijos rinkoje, nustatytai remiantis objektyvaus vertinimo sistema, kuriai pritarė Airijos kompetentingos institucijos.
2. Bendrija bendrai finansuoja 70 % pirkimo kainos, kurią minėtos kompetentingos institucijos sumoka už kiekvieną įsigytą gyvūną, sunaikintą pagal 1 straipsnio nuostatas.
3. Taikomas pirmąją gyvūno įsigijimo mėnesio dieną galiojantis žemės ūkiui taikomas perskaičiavimo kursas.
3 straipsnis
Airija patvirtina visas būtinas priemones, užtikrinančias visišką šio reglamento nuostatų laikymąsi. Ji kuo greičiau praneša Komisijai apie taikytas priemones ir apie visus jų pakeitimus.
4 straipsnis
Airijos kompetentingos institucijos:
a) kiekvienąkart, kai taikomas Sprendimu 97/312/EB patvirtintas planas, nedelsdamos praneša Komisijai ankstesnės savaitės duomenis apie pagal šio reglamento reikalavimus:
- skerdimui atrinktų gyvūnų skaičių,
- paskerstų gyvūnų skaičių,
- vidutinę paskerstų gyvūnų rinkos vertę;
b) parengia išsamią ataskaitą apie kontrolės priemones, kurias jos įgyvendina remdamosi 3 straipsnyje nurodytomis priemonėmis, ir kiekvieną ketvirtį perduoda ją Komisijai.
5 straipsnis
Nepažeisdami Tarybos reglamento (EEB) Nr. 729/70 [4] 9 straipsnio nuostatų, Komisijos ekspertai, prireikus kartu su valstybių narių ekspertais, bendradarbiaudami su Airijos kompetentingomis institucijomis atlieka patikrinimus vietoje, kad įsitikintų, ar laikomasi visų šio reglamento nuostatų.
6 straipsnis
Priemonės, taikytos remiantis šiuo reglamentu, laikomos intervencinėmis priemonėmis, kaip apibrėžta Reglamento (EEB) Nr. 729/70 3 straipsnyje.
7 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1996 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. birželio 18 d.